b'\n_START_ARTICLE_\nPrekyba\n_START_SECTION_\nApib\xc5\xabdinimas\n_START_PARAGRAPH_\nPirmin\xc4\x97 prekybos forma buvo nat\xc5\xabriniai (barteriniai) mainai, tiesioginis pasikeitimas prek\xc4\x97mis ar paslaugomis. \xc5\xa0iuolaikin\xc4\x97je prekyboje paprastai naudojamas main\xc5\xb3 \xe2\x80\x9etarpininkas\xe2\x80\x9c \xe2\x80\x93 pinigai, kuri\xc5\xb3 d\xc4\x97ka prekybos procesas gali b\xc5\xabti suskaidomas \xc4\xaf du etapus \xe2\x80\x93 pirkim\xc4\x85 ir pardavim\xc4\x85 (arba u\xc5\xbedarb\xc4\xaf)._NEWLINE_Manoma, kad prekyba prasid\xc4\x97jo beveik i\xc5\xa1kart, kai prasid\xc4\x97jo \xc5\xbemoni\xc5\xb3 bendravimas prie\xc5\xa1 ma\xc5\xbedaug 150 000 met\xc5\xb3. Atsiradus pinig\xc5\xb3 koncepcijai buvo i\xc5\xa1spr\xc4\x99stos barterini\xc5\xb3 main\xc5\xb3 \xe2\x80\x9edvigubo poreiki\xc5\xb3 sutapimo\xe2\x80\x9c problemos (pardavimas ir pirkimas gali vykti atskirai, skirtingu laiku; jei mainom\xc5\xb3 preki\xc5\xb3 vert\xc4\x97s nesutampa, skirtum\xc4\x85 galima padengti pinigais). Pinig\xc5\xb3 ir v\xc4\x97liau kit\xc5\xb3 atitikmen\xc5\xb3 i\xc5\xa1radimas labai palengvino ir paskatino prekyb\xc4\x85._NEWLINE_Prekybos egzistavimui yra daug prielaid\xc5\xb3. Did\xc4\x97jant specializacijai ir darbo pasidalijimui, dauguma \xc5\xbemoni\xc5\xb3 koncentruojasi ties viena gamybos kryptimi ir turi \xc4\xafsigyti pa\xc4\x8di\xc5\xb3 negaminamas reikalingas prekes/paslaugas i\xc5\xa1 t\xc5\xb3, kurie jas gamina/tiekia. Pana\xc5\xa1i specializacija gali pasireik\xc5\xa1ti ir region\xc5\xb3 bei valstybi\xc5\xb3 mastu, kai vienos valstyb\xc4\x97s situacija kit\xc5\xb3 valstybi\xc5\xb3 at\xc5\xbevilgiu suteikia jai kok\xc4\xaf nors gamybin\xc4\xaf prana\xc5\xa1um\xc4\x85 (pvz., Lietuvoje auginti bananus b\xc5\xabt\xc5\xb3 sud\xc4\x97tingiau nei Piet\xc5\xb3 Amerikoje ar Indijoje)._NEWLINE_Prekybai vykstant tarp dviej\xc5\xb3 subjekt\xc5\xb3, ji vadinama dvi\xc5\xa1ale, tarp daugiau nei dviej\xc5\xb3 \xe2\x80\x93 daugia\xc5\xa1ale.'